T.ITI07 - “E ti’aturi”
E ti’aturi
E ti’aturi iā’u
E ti’aturi i te hō’ē ’ohipa, i te hō’ē mea
E ti’aturi ia tupu tā’u mau moemoeā
E ti’aturi, tīrārā ia parau

Tē fa’a’itoito nei tō’u nā metua, ia manuia mai ho’i au
E, tē ti’aturi nei au i tō’u nā metua, ia manuia mai ihoā ho’i au
Maoti tō’u Ti’aturira’a i te Atua
Maoti tō’u Ti’aturira’a i tō’u mau Tupuna
Maoti tō’u Ti’aturira’a i tō’u nā Metua
Maoti tō’u Ti’aturira’a i ni’a iā’u iho
E manuia mai ihoā ho’i au
E manuia, tīrārā ia parau

E ti’aturi pāpū vau i tō’u ananahi
E ti’aturi pāpū vau e tupu mai tā’u mau moemoeā
Te mau moemoeā mana’o-’ore-hia
E ti’aturi pāpū vau e te’ote’o mai tō’u nā metua iā’u
Ia te’ote’o ato’a ho’i au iā’u iho
E te’ote’o, tīrārā ia parau

E ti’aturi au ē,
Ia hape ana’e, e nehenehe e tātā’ī
Ia fifi ana’e, e nehenehe e fa’a’ore
Mai raro mai, e nehenehe e haere i ni’a
Mai muri mai, e nehenehe e haere i mua
E haere i ni’a, e haere i mua, tīrārā ia parau

E ti’aturi rahi e vai ra i roto i tō’u māfatu, i roto i tō’u nei ’ā’au
E ti’aturi, e ti’aturi
E manuia, e ora
Tīrārā ia parau

